
 17.9.2020
 BG
 Официален вестник на Европейския съюз
 L 303/18
 РЕГЛАМЕНТ ЗА ИЗПЪЛНЕНИЕ (ЕС) 2020/1295 НА КОМИСИЯТА
 от 16 септември 2020 година
 за изменение на Регламент за изпълнение (ЕС) 2015/408 по отношение на включването на активните вещества карбетамид, емамектин, флурохлоридон, гама-цихалотрин, халосулфурон-метил, ипконазол и темботрион в списъка на кандидати за замяна
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 78, параграф 2 и член 80, параграф 7 от него,
 като има предвид, че:
 (1)
 С Регламент за изпълнение (ЕС) 2015/408 на Комисията (2) е установен списък на активните вещества, които изпълняват критериите, посочени в точка 4 от приложение II към Регламент (ЕО) No 1107/2009, за да бъдат считани за кандидати за замяна.
 (2)
 Регламент за изпълнение (ЕС) 2015/408 се основава на проучване, в рамките на което бе направен преглед на информацията за активните вещества, одобрени преди 31 януари 2013 г. От съображения за съгласуваност и равнопоставеност е целесъобразно да се актуализира списъкът на веществата, кандидати за замяна, чрез включване в него на други вещества, одобрени съгласно преходните разпоредби на член 80, параграф 1 от Регламент (ЕО) No 1107/2009, които изпълняват критериите, посочени в точка 4 от приложение II към посочения регламент.
 (3)
 Карбетамид, флурохлоридон, халосулфурон-метил и ипконазол бяха одобрени в съответствие с член 80, параграф 1 от Регламент (ЕО) No 1107/2009, но не бяха включени в списъка на кандидати за замяна, тъй като към момента на съставянето му не изпълняваха критериите по точка 4 от приложение II към посочения регламент. В неотдавнашните си становища Комитетът за оценка на риска към Европейската агенция по химикали стигна до заключението, че тези активни вещества следва да бъдат класифицирани като токсични за репродукцията, категория 1B в съответствие с Регламент (ЕО) No 1272/2008 на Европейския парламент и на Съвета (3). Предвид тази оценка се счита, че карбетамид, флурохлоридон, халосулфурон-метил и ипконазол (4) изпълняват критерия, посочен в точка 4, шесто тире от приложение II към Регламент (ЕО) No 1107/2009.
 (4)
 Емамектин, гама-цихалотрин и темботрион не бяха взети предвид при съставянето на списъка на кандидати за замяна, тъй като все още не бяха одобрени към 31 януари 2013 г. — крайния срок за одобряване на разгледаните вещества в рамките на проучването, залегнало в основата на Регламент за изпълнение (ЕС) 2015/408, поради което не са включени в списъка, установен с посочения регламент за изпълнение.
 (5)
 При все това — преди одобрението на активните вещества емамектин (5) и темботрион (6) — Европейският орган за безопасност на храните („Органът“) стигна до заключението, че тези вещества изпълняват критерия, посочен в точка 4, първо тире от приложение II към Регламент (ЕО) No 1107/2009, тъй като съответните допустима дневна доза и допустимо ниво на експозиция за оператора при тях са значително по-ниски от референтните стойности за по‐голямата част от одобрените активни вещества.
 (6)
 Органът